勸諭賑濟詩
作者：馮楫
朝代：宋

paragraphs: 我朝未第日，鄉間逢歲饑。
兩率閭里人，相共行賑濟。
饑民僅得食，免困餓而斃。
及我登第後，被罪歸田里。
尋復拜召命，迤邐治行計。
忽見道途間，小兒有遺棄。
復自勸鄉邦，割己用施惠。
日飯八千人，八旬乃休止。
于時已麥熟，糧食相接濟。
我始趨行朝，蒙恩長宗寺。
初本不望報，人以爲能事。
利司具切奏，還官不容避。
今年又少歉，我適帥瀘水。
無戶備飯食，所濟俱用米。
聊舍三百斛，十中活一二。
又以一千石，減價平行市。
每石減十錢，庶幾無湧貴。
更有不熟處，資簡潼川類。
計用減價糶，所祈均獲濟。
我非財有餘，但愍民不易。
一時所施行，樂爲之識記。